**ΔΕΛΤΙΟ ΤΎΠΟΥ**

Αθήνα, 31 Οκτωβρίου 2013

**«Διαδρομές» πρόληψης και ενημέρωσης για τις εξαρτήσεις στην Ανωτάτη Σχολή Καλών Τεχνών**

Ο Οργανισμός Κατά των Ναρκωτικών (ΟΚΑΝΑ) διοργανώνει εβδομάδα πρόληψης και ενημέρωσης για τις εξαρτήσεις , στο κτιριακό συγκρότημα της Ανωτάτης Σχολής Καλών Τεχνών (ΑΣΚΤ) που βρίσκεται επί της οδού Πειραιώς 256, από 4 έως 8 Νοεμβρίου.

Καθ’ όλη τη διάρκεια των εκδηλώσεων θα υπάρχει στο κεντρικό κτίριο της σχολής κιόσκι ενημέρωσης, όπου θα διατίθεται πληροφοριακό υλικό για τις εξαρτησιογόνες ουσίες, τα σεξουαλικώς μεταδιδόμενα νοσήματα καθώς και για τις σχετικές υπηρεσίες, που παρέχει ο Οργανισμός.

Την Πέμπτη 7 Νοεμβρίου και ώρα 14:30, στην αίθουσα κινηματογράφου της ΑΣΚΤ θα προβληθεί ντοκιμαντέρ για τις εξαρτήσεις και θα ακολουθήσουν εισηγήσεις στελεχών του Οργανισμού σχετικά με το ρόλο του οικογενειακού περιβάλλοντος στη χρήση ουσιών και τις κοινωνικές διαστάσεις της εξάρτησης, ενώ θα παρουσιασθούν θέματα που αφορούν στις νέες ουσίες και τις μολυσματικές ασθένειες.

Στον ίδιο χώρο και την ίδια ώρα, θα πραγματοποιηθεί την Παρασκευή 8 Νοεμβρίου ανοιχτή συζήτηση, με θέμα: «Πρόληψη και Θεραπεία για τις Εξαρτήσεις: Η Ελληνική Πραγματικότητα», όπου θα γίνει παρουσίαση των θεραπευτικών προγραμμάτων αντιμετώπισης της εξάρτησης, του Κέντρου Πρόληψης των Εξαρτήσεων και Προαγωγής της Ψυχοκοινωνικής Υγείας «Σταθμός» των Δήμων Καλλιθέας και Μοσχάτου – Ταύρου καθώς και της Μονάδας Εφήβων/Νέων ΟΚΑΝΑ Αθήνας «Ατραπός».

Οι συγκεκριμένες δράσεις πρόληψης και ενημέρωσης φοιτητών για τις εξαρτήσεις με τον τίτλο «Διαδρομές», εντάσσονται στο πλαίσιο του εγκεκριμένου προγράμματος ΕΣΠΑ με τίτλο «Προγράμματα στην κοινότητα και στο δρόμο (πρόληψης, έγκαιρης παρέμβασης) για τη μείωση της ζήτησης εξαρτησιογόνων ουσιών» που υλοποιεί ο ΟΚΑΝΑ και περιλαμβάνει σειρά ενημερωτικών εκδηλώσεων, που θα πραγματοποιηθούν το προσεχές διάστημα σε όλα τα ανώτατα εκπαιδευτικά ιδρύματα της πρωτεύουσας.

Ήδη έχει προγραμματισθεί ανάλογη δράση στο Πανεπιστήμιο Πειραιά, 18 **-** 22 Νοεμβρίου και στο ΤΕΙ Πειραιά το Δεκέμβριο, ενώ κατά τη διάρκεια του επόμενου έτους θα πραγματοποιηθούν εκδηλώσεις, μεταξύ άλλων, στο Πάντειο και Γεωπονικό Πανεπιστήμιο, στο Μετσόβιο Πολυτεχνείο, στο ΤΕΙ Αθηνών κ.α.